
ΘΕΜΑ: «Παράταση καταβολής και αναστολή είσπραξης βεβαιωμένων οφειλών για τα φυσικά και νομικά πρόσωπα που επλήγησαν από την πυρκαγιά που εκδηλώθηκε τον Αύγουστο του 2023 στο Δήμο Ασπροπύργου της Περιφερειακής Ενότητας Δυτικής Αττικής της Περιφέρειας Αττικής»
ΑΠΟΦΑΣΗ
Ο ΥΦΥΠΟΥΡΓΟΣ ΕΘΝΙΚΗΣ ΟΙΚΟΝΟΜΙΑΣ ΚΑΙ ΟΙΚΟΝΟΜΙΚΩΝ
Έχοντας υπόψη:
1. Το άρθρο 8 του ν. 1284/1982 «Ρύθμιση ορισμένων μισθολογικών, φορολογικών, δασμολογικών και δημοσιολογιστικών θεμάτων» (Α΄114), με το οποίο, σε εξαιρετικές περιπτώσεις, όπως σεισμοί, πλημμύρες ή άλλες θεομηνίες, εξουσιοδοτείται ο Υπουργός Οικονομικών με αποφάσεις του που δημοσιεύονται στην Εφημερίδα της Κυβερνήσεως να παρατείνει: α) τις προθεσμίες καταβολής χρεών προς το Δημόσιο και Τρίτους που εισπράττονται από τις Δ.Ο.Υ. και β) τις προθεσμίες καταβολής δόσεων νομοθετικών ρυθμίσεων τμηματικής καταβολής βεβαιωμένων οφειλών στη Φορολογική Διοίκηση και μετά το πέρας του προγράμματος ρύθμισης.
2. Την παρ. 5 του άρθρου πέμπτου του ν. 2275/1994 «Κύρωση των από 31.12.1993 και 06.07.1994 πέντε δανειακών Συμβάσεων μεταξύ του Ελληνικού Δημοσίου και της Τράπεζας της Ελλάδος και άλλες διατάξεις» (Α΄238), με την οποία ο Υπουργός Οικονομικών, με αποφάσεις του που δημοσιεύονται στην Εφημερίδα της Κυβερνήσεως, δύναται σε εξαιρετικές περιπτώσεις σεισμών, πλημμυρών ή άλλων θεομηνιών, από τις οποίες προκαλούνται σημαντικές ζημιές σε μεγάλο αριθμό φορολογουμένων, να αναστέλλει την είσπραξη των ληξιπρόθεσμων οφειλών προς το Δημόσιο.
3. Τον Κώδικα Είσπραξης Δημοσίων Εσόδων (ν. 4978/2022, Α΄190).
4. Τον Κώδικα Φορολογικής Διαδικασίας (ν. 4987/2022, Α΄ 206).
5. Το π.δ. 142/2017 «Οργανισμός Υπουργείου Οικονομικών» (Α΄ 181).
6. Την υπό στοιχεία Δ.ΟΡΓ. Α 1125859 ΕΞ 2020/23-10-2020 απόφαση του Διοικητή της Ανεξάρτητης Αρχής Δημοσίων Εσόδων «Οργανισμός της Ανεξάρτητης Αρχής Δημοσίων Εσόδων (Α.Α.Δ.Ε.)» (Β΄ 4738).
7. Το ν. 4389/2016 «Επείγουσες διατάξεις για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις» (Α΄ 94) και ιδίως το άρθρο 41.
8. Το π.δ. 79/2023 «Διορισμός Υπουργών, Αναπληρωτών Υπουργών και Υφυπουργών» (Α΄131).
9. Την υπό στοιχεία 102916 ΕΞ 2023/10.7.2023 κοινή απόφαση του Πρωθυπουργού και του Υπουργού Οικονομικών «Ανάθεση αρμοδιοτήτων στον Υφυπουργό Οικονομικών, Θεοχάρη Θεοχάρη» (Β΄4441).
10. Την υπό στοιχεία Α4225/03.10.2023 (ΑΔΑ: ΨΘΞΥ46ΝΠΙΘ-3Τ7) απόφαση του Γενικού Γραμματέα Πολιτικής Προστασίας για την κήρυξη σε κατάσταση Έκτακτης Ανάγκης Πολιτικής Προστασίας του Δήμου Ασπροπύργου της Περιφερειακής Ενότητας Δυτικής Αττικής της Περιφέρειας Αττικής.
11. Την από 25.08.2023 Εισήγηση της Κυβερνητικής Επιτροπής Κρατικής Αρωγής του άρθρου 13 του ν. 4797/2021 (Α΄66) - ΠΥΣ 3/29.03.2021 (Α΄56).
12. Την από 10.09.2023 Εισήγηση της Κυβερνητικής Επιτροπής Κρατικής Αρωγής του άρθρου 13 του ν. 4797/2021 (Α΄66) - ΠΥΣ 3/29.03.2021 (Α΄56).
13. Το γεγονός ότι η πυρκαγιά είχε ως αποτέλεσμα να απορρυθμιστεί η κοινωνική και οικονομική ζωή στον προαναφερθέντα Δήμο.
14. Το γεγονός ότι από την απόφαση αυτή δεν προκαλείται δαπάνη σε βάρος του κρατικού προϋπολογισμού.
Α Π Ο Φ Α Σ Ι Ζ Ο Υ Μ Ε
ΑΡΘΡΟ 
ΜΟΝΟ
1. Παρατείνονται μέχρι και την 30/11/2023 οι προθεσμίες καταβολής των βεβαιωμένων στις Δ.Ο.Υ./Κ.Ε.ΜΕ.ΕΠ./Κ.Ε.ΦΟ.ΜΕ.Π./ΚΕ.Β.ΕΙΣ. οφειλών, οι οποίες λήγουν ή έληξαν από 22/08/2023 μέχρι και 30/11/2023, των φυσικών και νομικών προσώπων και οντοτήτων με κύρια κατοικία ή έδρα ή εγκατάσταση στο Δήμο Ασπροπύργου της Περιφερειακής Ενότητας Δυτικής Αττικής της Περιφέρειας Αττικής.
2. Για τα πρόσωπα της προηγούμενης παραγράφου οι δόσεις ρυθμίσεων/διευκολύνσεων τμηματικής καταβολής που λήγουν ή έληξαν από 22/08/2023 μέχρι και 30/11/2023 παρατείνονται μετά το πέρας του προγράμματος ρύθμισης. Η πρώτη δόση της ρύθμισης από εκείνες τις δόσεις για τις οποίες χορηγείται παράταση καταβολής καταβάλλεται την τελευταία εργάσιμη ημέρα του επόμενου μήνα της τελευταίας δόσης του προγράμματος ρύθμισης τμηματικής καταβολής. Οι επόμενες παραταθείσες δόσεις καταβάλλονται έως την τελευταία εργάσιμη ημέρα των επόμενων μηνών από την καταληκτική ημερομηνία καταβολής της πρώτης παραταθείσας. Η συνολική διάρκεια για τις ρυθμίσεις αυτές παρατείνεται κατά τους μήνες της χορηγηθείσας παράτασης. Κατά τα λοιπά ισχύουν οι όροι και προϋποθέσεις της εκάστοτε ρύθμισης τμηματικής καταβολής.
3. Αναστέλλεται μέχρι και την 30/11/2023 η πληρωμή των βεβαιωμένων και ληξιπρόθεσμων την 22/08/2023 οφειλών των προαναφερθέντων προσώπων και οντοτήτων.
4. Τυχόν καταβληθείσες προσαυξήσεις/τόκοι/επιβαρύνσεις εκπρόθεσμης καταβολής που επιβλήθηκαν στις οφειλές των παρ. 1 και 2 από 22/08/2023 μέχρι 30/11/2023, επιστρέφονται ύστερα από σχετική αίτηση του φορολογούμενου στην αρμόδια υπηρεσία. Αντίστοιχα, ρυθμίσεις που τυχόν απωλέσθηκαν από τις 22/08/2023 μέχρι 30/11/2023 για τα προαναφερόμενα πρόσωπα και οντότητες αναβιώνουν ύστερα από σχετική αίτηση του φορολογούμενου προς την αρμόδια υπηρεσία, προκειμένου εν συνεχεία αυτές να ενταχθούν στις διατάξεις της παρ. 2 του παρόντος.
Η παρούσα απόφαση να δημοσιευθεί στην Εφημερίδα της Κυβερνήσεως.
Ο ΥΦΥΠΟΥΡΓΟΣ ΕΘΝΙΚΗΣ ΟΙΚΟΝΟΜΙΑΣ ΚΑΙ ΟΙΚΟΝΟΜΙΚΩΝΘΕΟΧΑΡΗΣ ΘΕΟΧΑΡΗΣ
Α. ΠΡΟΣ ΕΝΕΡΓΕΙΑ
1) Αποδέκτες πίνακα Γ & Δ
2) Δ/νση Στρατηγικής Τεχνολογιών Πληροφορικής (με την παράκληση να αναρτηθεί στο διαδικτυακό τόπο της Α.Α.Δ.Ε.)
3) Γενική Διεύθυνση Ηλεκτρονικής Διακυβέρνησης ΑΑΔΕ
4) Ηλεκτρονική Βιβλιοθήκη ΑΑΔΕ
Β. ΑΠΟΔΕΚΤΕΣ ΓΙΑ ΚΟΙΝΟΠΟΙΗΣΗ
1) Γραφείο Υπουργού Εθνικής Οικονομίας και Οικονομικών
2) Γραφείο Υφυπουργού Εθνικής Οικονομίας και Οικονομικών
3) Γενική Γραμματεία Φορολογικής Πολιτικής
4) Αποδέκτες πίνακα Α, Β, Ε, ΣΤ, Ζ, Η, Θ (εκτός Εθνικού Τυπογραφείου), Ι, ΙΒ, ΙΔ, ΙΕ, ΙΣΤ
5) Γραφείο Επικοινωνίας και Ενημέρωσης
Γ. ΕΣΩΤΕΡΙΚΗ ΔΙΑΝΟΜΗ
1) Γραφείο Διοικητή Ανεξάρτητης Αρχής Δημοσίων Εσόδων
2) Γραφεία κ.κ. Γεν. Διευθυντών
3) Δ/νση Διαδικασιών Εισπράξεων και Επιστροφών- Τμήματα Α, Β, Γ, Γραμματεία
4) Διεύθυνση Επικοινωνίας
